Rekordgetal SA’ners registreer om oorsee te stemFoto: Maroela Media Die Onafhanklike Verkiesingskommissie (OVK) het Donderdag bekend gemaak ŉ rekordgetal Suid-Afrikaners in die buiteland het geregistreer om te stem in die komende verkiesing. Kate Bapela, woordvoerder van die OVK, het gesê 30 523 Suid-Afrikaners in die buiteland het geregistreer om by een van die land se 121 buitelandse missies te stem. Volgens Bapela is 29 344 van die aansoeke goedgekeur. “Die OVK het in 2014 amper 28 000 aansoeke van Suid-Afrikaners in die buiteland ontvang om te registreer waarvan 26 716 goedgekeur is. Altesaam 18 446 mense het gestem.” Bapela het gesê 2 868 Suid-Afrikaners in ander Afrikalande is geregistreer om hul kruisies te trek terwyl meer as 7 000 Suid-Afrikaners in Asië mag stem. Meer as 14 800 Suid-Afrikaners in Europa mag ook hul kruisies gaan trek. Die meeste Suid-Afrikaners, altesaam 9 084, sal by die land se hoë kommissariaat in Londen stem, gevolg deur Dubai. Suid-Afrikaners in die buiteland sal op 27 April hul kruisies trek.